༄༅། །གེགས་སེལ་གསང་བདུན་མ་བཞུགས་སོ། །
༄༅༄༅། །བླ་མ་དམ་པའི་ཞབས་ལ་གུས་པས་ཕྱག་འཚལ་ལོ། །སྤྱིར་ཏིང་ངེ་
འཛིན་གྱི་གེགས་དང་བར་ཆད་བསལ་ཐབས་བསམ་གྱིས་མི་ཁྱབ་པ་ཞིག་གསུངས་
ཀྱང་། གནད་གཅིག་མ་ཤེས་པར་ཀུན་བསལ་བར་མི་ལང་བས། གནད་གཅིག་
ཤེས་ན་གེགས་དང་བར་ཆད་མི་འབྱུང་སྟེ། སྐྱོན་མེད་གཉུག་མ་ཡེ་ཤེས་ཀྱི་ཉམས་
རྟོགས་འབའ་ཞིག་འབྱུང་བར་ལོངས་སྤྱོད་རྫོགས་པའི་སྐུ་བཅོམ་ལྡན་འདས་རྣམ་པར་
སྣང་མཛད་ཀྱི་སྐུའི་སྒོ་ནས་ཆོས་སྟོན་པས་རྣལ་འབྱོར་གྱི་དབང་ཕྱུག་ཆེན་པོ་བིརླ་པའི་
ཐུགས་ལས་འཁྲུངས་པའོ། །དེ་ལ་བསྐྱེད་རྫོགས་ཀྱི་ཏིང་ངེ་འཛིན་གང་བསྒོམས་ཀྱང་
བདེ་གསལ་མི་རྟོག་པའི་ཉམས་སྐྱེ་བའི་ཡན་ལག་ཏུ། ལུས་རྣམ་པར་སྣང་མཛད་ཀྱི་
ཆོས་དྲུག་ལ་གནས་པར་བྱ་བ་གནད་དུ་ཆེ་སྟེ། དེའང་ཐུར་སེལ་གྱི་རླུང་དབང་དུ་
བྱ་བའི་གནད་དུ་རྐང་པ་རྡོ་རྗེའི་སྐྱིལ་ཀྲུང་བཅའ། ས་རླུང་དབུ་མར་གཟུང་བར་བྱ་
བའི་ཆེད་དུ་སྒལ་ཚིགས་གསེར་གྱི་དོང་རྩེ་བརྩེགས་པ་ལྟར་བསྲང་། ཆུ་རླུང་དབུ་
མར་གཟུང་བའི་གནད་དུ་ལག་པ་མཉམ་གཞག་གི་ཕྱག་རྒྱ་བཅའ། མེ་རླུང་དབུ་མར་
གཟུང་བའི་གནད་དུ་མགྲིན་པ་ལྕགས་ཀྱུ་ལྟར་དགུག །རླུང་གི་རླུང་དབུ་མར་གཟུང་
བའི་གནད་དུ་མིག་སྣ་རྩེར་དབབ། དེ་རྣམས་དབུ་མར་སྟོབས་སུ་གྱུར་པར་བྱ་བའི་
གནད་དུ་ལྕེ་རྐན་ལ་སྦྱར་ཅིང་ཡ་སོས་མ་མཆུ་ལ་ཅུང་ཟད་རེག་ཙམ་བྱའོ། །ལུས་དེ་
ལྟར་བཅོས་པ་དང༌། བསྐྱེད་རྫོགས་ཀྱི་སེམས་ཀྱི་དམིགས་པ་དང༌། སྲོག་རྩོལ་གྱི་
རླུང་གི་བྱེད་པ་གསུམ་འཛོམས་ན་ཡོན་ཏན་སྐྱེ་བ་ལ་ཚེགས་མེད་གསུང་། ལུས་དེ་
283-

ས་སྐྱ་བཀའ་འབུམ། ས་ཆེན་ཀུན་དགའ་སྙིང་པོའི་གསུང་རབ་གླེགས་བམ་བདུན་པ།
ལྟར་མཚན་ཉིད་དང་མི་ལྡན་པའི་སྐྱོན་ནི། གསང་བ་གཅིག་གིས་བསྒོམས་པས་
རླུང་སེམས་ཡེ་མི་གནས། ལུས་ཀྱི་ཤ་བསྐམས། སྟོབས་དང་ཐིག་ལེ་ཉམས། ཡོན་
ཏན་ཡེ་མ་སྐྱེས་པ་ལ་ལུས་ཕྱིར་དགྱེས་པའི་སྐྱོན་ཡིན་པས་དྲང་ལ་དགུ་བར་བསྒོམ་དུ་
བཅུག་པས་སེལ་ལོ། །དེ་ལྟར་རྟག་ཏུ་དགྱེས་ན་ལུས་སེམས་ལ་ཉམས་ཅིའང་མེད་
པར་སྒོམ་ཆེན་བསྐམས་ནས་འཆི་སྟེ། དེས་ན་ཕྱིར་མ་དགྱེས་པར་བསྲང་བ་གནད་
དུ་ཆེའོ། །ཡང་གསང་བ་གཅིག་གིས་བསྒོམས་པས་དང་པོ་བདེ་བ་ཤས་ཆེ་བ་སྙམ་
བྱེད་པ་འབྱུང་། དེ་ནས་སྙིང་འཕྱོ་ལ་མི་དགའ། འཁོར་ལ་ཁྲོ། སྒོམ་དང་བླ་མ་
ལ་ཚིག་པ་ཟ། ཉམས་གསུམ་ཀ་ལ་རྒྱལ་པོའི་སྣང་བ་བྱུང་བ་ལ། དེ་རོ་སྟོད་དགུ་
ཆེས་པའི་སྐྱོན་ཡིན་པས། རོ་སྟོད་དགྱེ་དགུ་རན་པར་བྱས་ནས་བསྲང་ཞིང་སྒོམ་དུ་
བཅུག་པས་སེལ་ལོ། །དེར་རྟག་ཏུ་དགུ་ན་དོན་མེད་དུ་ངུ་། མགོ་བཏུམས་ཀྱིན་
འབྲོས། གཞན་གྱིས་གསད་ཀྱིས་དོགས། ཐ་མ་སྨྱོ་འབོགས་སུ་འགྲོ་སྟེ་རྒྱལ་པོས་
ཁྱེར་རོ། །དེས་ན་རོ་སྟོད་མ་དགུས་པར་བསྲང་བ་གནད་དུ་ཆེའོ། །ཡང་གསང་བ་
གཅིག་གིས་བསྒོམས་པས་དང་པོ་རྣམ་པར་རྟོག་པ་མང་པོ་འབྱུང༌། དེ་ནས་ལུས་ཇེ་
ལྕི་ལ་སོང་། ཤ་འཕྲིག་ཅིང་འགུལ། བྱད་ཟ། ཀླུ་དང་བཙན་ལ་སོགས་པའི་སྣང་བ་
མང་པོ་བྱུང་བ་ལ། དེ་ལུས་གཡས་སུ་ཡོ་བའི་སྐྱོན་ཡིན་ཏེ། དྲང་པོར་བསྲང་ཞིང་
བསྒོམ་དུ་བཅུག་པས་སེལ་ལོ། །དེ་ལྟར་གཡས་སུ་རྟག་ཏུ་ཡོ་ན་ཐ་མ་མཛེར་འགྲོ་
སྟེ། དེས་ན་གཡས་སུ་མི་ཡོ་བར་བསྲང་བ་གནད་དུ་ཆེའོ། །ཡང་གསང་བ་གཅིག་
གིས་བསྒོམས་པས་དང་པོ་བདེ་བ་ཆེར་བྱུང་། དེ་ནས་ཐིག་ལེའང་ཉམས། མཁལ་
སྐེད་ན། བདེ་བའི་ཉམས་ཤོར། བུད་མེད་ཀྱི་འདོད་པས་གདུངས་པ་ལ། དེ་གཡོན་
དུ་ཡོ་བའི་སྐྱོན་ཡིན་ཏེ། དྲང་པོ་བསྲང་ཞིང་བསྒོམ་དུ་བཅུག་པས་སེལ་ལོ། །རྟག་
ཏུ་ཡོ་ན་གྲང་ནད་ཅན་དུ་འགྲོའོ། ། །བུད་མེད་ཀྱི་ཕྱིར་འགྲོའོ། །དེས་ན་གཡོན་དུ་མི་
284

གེགས་སེལ་གསང་བདུན་མ།
ཡོ་བར་བསྲང་བ་གནད་དུ་ཆེ།འོ།འོ། །ཡང་གསང་བ་གཅིག་གིས་བསྒོམས་པས་དང་པོ་
བདེ་གསལ་གྱི་ཉམས་དང་སཾ་ཀྲྀ་ཏའི་སྐད་ལ་སོགས་པ་དུ་མ་བྱུང༌། དེ་ནས་མགྲིན་པ་
མེད་པ་སྙམ་བྱེད་པ་དང་། སྣང་བ་དམར་ལམ་ལམ་པ་དང་། དང་ཀ་འགག །ལྕེ་
འབྲུམ་པས་གང་། སོ་འཐམས། མིག་གྱེན་ལ་བལྟ། རྩ་གཞིར་རེངས་ནས་ན། ཤེས་
པ་བག་ཙམ་འཁྲུལ་ཞིང་། བདག་ལ་མཐུ་བྱེད་པ་ཡོད་ཟེར་བ་ལ། དེ་མགྲིན་པ་
དགུས་དྲགས་པའི་སྐྱོན་ཡིན་ཏེ། ཅུང་ཟད་བཏེག་ནས་བསྒོམ་དུ་བཅུག་པས་སེལ་
ལོ། །རྟག་ཏུ་དགུས་དྲག་ན་ཐ་མ་ཤེས་པ་ཇེ་འཁྲུལ་ལ་འཁྲུལ་ནས་འགྲོ་སྟེ། དེས་ན་
མགྲིན་པ་ཧ་ཅང་ཡང་དགུས་དྲག་པ་མི་བྱ་བར་གནད་དུ་ཆེ་གསུང༌། ཡང་གསང་
བ་གཅིག་གིས་བསྒོམས་པས་རྨི་ལམ་དུ་སྦྲུལ་ནག་པོ་འོང་། སྤྱི་བོ་ན་སྦྲུལ་ཡོད་པ་
སྙམ་བྱེད། སྤྱི་བོ་ཟ་འགུལ་བྱེད། ཐོར་བུ་དང་ཤ་འཕྲིག་པ་བྱུང་བ་ལ། དེ་སྤྱི་བོ་
མདུན་དུ་བུབ་པའི་སྐྱོན་ཡིན་ཏེ། བསྲང་ནས་བསྒོམ་དུ་བཅུག་པས་སེལ་ལོ། །རྟག་
ཏུ་བུབ་ན་ཀླུ་དང་ས་བདག་གིས་འཛིན་ཅིང་ཐ་མ་མཛེར་འགྲོའོ། །དེས་ན་སྤྱི་བོ་
འཁྲུད་པ་བཞིན་དུ་བུབ་པར་མི་བྱ་བ་གནད་དུ་ཆེའོ་གསུང་ངོ༌། །ཡང་གསང་བ་
གཅིག་གིས་བསྒོམས་པས་དང་པོ་མགོ་ལྕི། དེ་ནས་གཉིད་མཐུག །ཇེ་མཐུག་སོང་
བ་ལ་སོགས་པ་བྱུང་བ་ལ། དེ་མགོ་བཏུམས་པའི་སྐྱོན་ཡིན་ཏེ། དེ་གོས་བསལ་ནས་
བསྒོམ་དུ་བཅུག་པས་སེལ་ལོ། །རྟག་ཏུ་བཏུམས་དྲག་ན་ཐ་མ་བྱིང་ནས་ཤིན་ཏུ་
རྨོངས་པར་འགྲོ་སྟེ། དེས་ན་མགོ་མ་བཏུམས་པར་བསྒོམ་པ་གནད་དུ་ཆེའོ་གསུང་
ངོ་། །དེ་ལྟར་ན་དང་པོའི་དུས་ན་ལུས་རྣམ་པར་སྣང་མཛད་ཀྱི་ཆོས་དྲུག་དང་ལྡན་
པར་སྐྱོན་མེད་དུ་བྱ་བ་གནད་དུ་ཆེའོ། །ལུས་ཕྱོགས་བཞི་མི་ཡོ་ཞིང་ཅུང་ཟད་དགུ་
བར་བྱ། མགྲིན་པ་དགུག་ཅིང་ཧ་ཅང་མ་དྲགས་པར་བྱ། མགོ་བོ་མ་ནུབ་ཅིང་མ་
བཏུམས། ལུས་རྣམ་པར་སྣང་མཛད་ཇི་བཞིན་དུ་བྱའོ། །དེའང་དྲོད་ཅུང་ཞིག་མ་
285-

ས་སྐྱ་བཀའ་འབུམ། ས་ཆེན་ཀུན་དགའ་སྙིང་པོའི་གསུང་རབ་གླེགས་བམ་བདུན་པ།
སྐྱེས་པའམ། བཙན་དྲོད་འདོད་ན་སྐབས་སུ་མགོ་བོ་སྤྲུག །ཀླག་ཅོལ་སྨྲ་ན་སྐབས་
སུ་མགོ་བོ་བཏུམས། དེ་ལྟར་གཉིས་ཀྱི་དུས་ལ་ངེས་པ་མི་འོང་། ལུས་དེ་ལྟར་བྱས་
ན་རླུང་སེམས་ཀྱི་མན་ངག་གང་བསྒོམས་ཀྱང་དབུ་མར་གནས་ཏེ། རླུང་སེམས་རྩ་
གནས་གཞན་དུ་མི་འདུ་བས་སོ།། །ཉམས་རྟོགས་སྐྱོན་ཅན་གཞན་མི་བསྐྱེད་དེ། བདེ་
གསལ་མི་རྟོག་པའི་ཉམས་མྱུར་དུ་སྐྱེ་ཞིང་རྟགས་ལྔ་དང་ཡོན་ཏན་བརྒྱད་ལ་སོགས་
པར་འཆར་བ་ལ་ཚེགས་མེད། བདག་གི་སློབ་མ་གྲུབ་ཐོབ་གསུམ་གྱིས་ཀྱང་དང་པོ་
དེ་ལྟར་བསྒོམས་པ་ཡིན། དེ་རིང་གི་ཆོས་དེས་ནི་གྲུབ་ཐོབ་གསུམ་གྱི་གེགས་བསལ་
བ་ཡིན་ཏེ། གནད་ཤིན་ཏུ་ཆེ་བས་གཅེས་པར་མཛོད་ཅིག །དེའི་དོན་གོ་ནི་སྒོམ་
སྐྱོན་ཐམས་ཅད་སྒྲོག་རང་སར་གྲོལ་བ་ཡིན། གེགས་དེ་རྣམས་ཁོང་གིས་འདི་ལ་
འབྱུང་ཞུ་བ་ཕུལ་ནས། བཟླས་སུ་མེད་གསུང་། ལ་སྟོད་ལྷོ་ཕྱོགས་ཙོ་རོ་འབྲིང་
མཚམས་སུ། །ཉི་ཟླ་ལྟར་གྲགས་བླ་ཆེན་ས་སྐྱ་ལ། །སྔོན་སྦྱངས་ལས་ཅན་ལྷོ་བྲག་
དཀར་སྟོན་གྱིས། །གཞན་ལ་མེད་པའི་གེགས་སེལ་འདི་འདྲ་ཞུས། །ཡི་གེ་གཞན་
ལ་སྤེལ་བར་མི་བྱ་སྟེ། །སྒོམ་ལ་འཕྲད་གེགས་བྱུང་ན་ཞལ་གདམས་གདབ། །ས་
མཱཔྟ་མི་ཤྲཱི། དགེའོ།། །།
-286-